text: Borgmester vil skyde råger året rundt
  20 maj 2017 kl. 07.46
  Koldings borgmester Jørn Pedersen (V) vil have ændret lovgivningen for, hvornår man må skyde råger.
  Råger er et kæmpe problem, når de laver kolonier tæt ved byer. Det har de blandt andet oplevet i Vamdrup, hvor der i Magrethelund er 138 rågeredder.
  Men nu vil Jørn Pedersen have miljøministeren til at kigge på problemet, han rejser nemlig sagen i Kommunernes Landsforenings udvalg for teknik og miljø. Borgmesteren mener nemlig, at det bør være tilladt at skyde rågerne hele året rundt.
  - Så må ministeriet kigge på, hvad der er af mulige løsninger, for vi står med et fælleskommunalt problem, siger Jørn Pedersen til Jydske Vestkysten. 
  Råger er fredet og må derfor kun reguleres med en tilladelse fra Naturstyrelsen og på bestemte tidspunkter af året.
  
  